ஆணும் பெண்ணும் சமம் என்று எந்த அடிப்படையில் கூறுகிறோம்? மனிதப்பிறப்பு எனும் அடிப்படையில், உணர்வின் அடிப்படையில், அறிவின் அடிப்படையில், ஆணுக்கு இருப்பதாக கருதப்படும் அனைத்து தகுதிகளும் பெண்ணுக்கும் உண்டு எனும் அடிப்படையில். ஆனால் உடலியல் ரீதியில் சில வித்தியாசங்கள் இருக்கின்றன. உள்ளுறுப்புகளின் செயல்பாடுகளில் கொஞ்சம் வித்தியாசங்கள் இருக்கின்றன. இதை வைத்துக் கொண்டு ஆணுக்கு பெண் கீழானவள் என்பதை ஏற்றுக் கொள்ள முடியாது. அறிவின் எந்த எல்லையில் என்றாலும் ஆணும் பெண்ணும் ஒன்றே, சிந்தனைத் திறனில், உழலுழைப்புத் தகுதியில், போராடும் துணிவில், திட்டமிடும் திறனில் எந்த விதத்திலும் ஆணுக்கு பெண் குறைந்தவளல்ல. உடலியல் ரீதியில் ஆணுக்கும் பெண்ணுக்கும் இடையிலிருக்கும் சில வித்தியாசங்களைக் காண்பித்து (கவனிக்கவும் வித்தியாசங்கள், குறைகளல்ல) பெண் தாழ்ந்தவள் ஆண் உயர்ந்தவன் என்றால் அதைவிட அபத்தம் வேறொன்று இருக்க முடியாது. இரண்டு ஆண்களில் ஒருவனைவிட மற்றொருவன் உயரம் குறைவு என்பதால் அவர்களின் தகுதியில் ஒருவன் உயர்ந்தவன் மற்றவன் தாழ்ந்தவன் என கூற முடியுமா?